El 16è mural del Serpis Urban Art Project reflexiona sobre les persones refugiades que moren a la Mediterrània
18 abril 2019

## El 16è mural del Serpis Urban Art Project reflexiona sobre les persones refugiades que moren a la Mediterrània18 abril 2019Última actualització: 14 juliol 2025

![](../gestion/img/P1360342---copic.JPG)  
  

El **regidor de Gestió Responsable del Territori, Xavi Ródenas**, acompanyat d’un dels coordinadors **de Serpis Urban Art Project, Eloi Àngel** i **l’artista, Cinta Mascarell**, han presentat aquest matí la darrera intervenció del projecte s’ha realitzat aquests dies a la plaça de la Marina del Grau.

**Es tracta del setzè mural del projecte municipal Serpis Urban Art Project, una iniciativa conjunta dels departaments de Responsabilitat Social i Gestió Responsable del Territori, amb la col·laboració de Pinturas Mondúber i Gruas Ferra, _“que uneix la promoció de l’art urbà, amb artistes de renom estatal i internacional, amb temàtiques inclusives i reivindicacions socials, econòmiques o culturals.  Intervencions distribuïdes pels diferents barris de la ciutat. Hem aconseguit que Gandia ja estiga dins del circuït de ciutats que aposten per l’art urbà de qualitat”_, ha explicat Ródenas.**

    En aquesta ocasió, l’artista convidada és Cinta Ramos, més coneguda com a **_“Cinta pinta-núvols”_**_, "la tercera dona que participa al programa. Amb un estil inèdit d’il·lustració, naïf, que se n’ix de l’estàndard d’art urbà”,_ ha explicat Ángel.

    Per a l’autora, una coneguda il·lustradora catalana, aquesta intervenció ha estat un repte professional, ja que és el seu primer mural a l’exterior. _“Sempre intente posar emocions en el que pinte. Per això, he plasmat d’una forma poètica i simbòlica una realitat impactant, la de la mort de 1.130 persones a la Mediterrània, precisament en un barri marítim com el Grau. Una dona amb una porta oberta representa la llar que abandonen les refugiades o el lloc d’acollida. I plantege la pregunta: M’obris la porta?. Al voltant d’ella, una mar de cossos grisos que subtilment hi són, però no es veuen a primera vista, representa les morts...”_, ha explicat Ramos, qui també ha destacat la bona relació amb la gent del Grau, mentre hi pintava.

Aconseguir llevar les connotacions negatives de l'art urbà, fins i tot de vandalisme, i elevar-lo a categoria d'art i de creació artística és una iniciativa que està triomfant a les principals ciutats europees. _“Vam començar a poc a poc, però el projecte ha anat agafant força i ja hi ha molts oferiments de pareds per a pròximes intervencions”_, ha explicat un dels coordiandors del Serpis Urban Art Project. De fet, el 17 mural el pintaran Eloi Ángel i Rosa Fuster, a l’entorn de la Biblioteca del Campus de Gandia de la UPV i tractarà sobre la memòria històrica. La 18 intervenció serà de Demia Concept, una parella de Puçol, especialitzada en mandales. El tema escollit serà la mobilitat sostenible.

[Twittear](https://twitter.com/share)